b'\n_START_ARTICLE_\nPakko-oireinen h\xc3\xa4iri\xc3\xb6\n_START_SECTION_\nYleisyys\n_START_PARAGRAPH_\nNykytutkimus on osoittanut, ett\xc3\xa4 pakko-oireinen h\xc3\xa4iri\xc3\xb6 on paljon yleisempi kuin aiemmin luultiin. Noin 2\xe2\x80\x933 prosentilla Yhdysvaltain v\xc3\xa4est\xc3\xb6st\xc3\xa4 oletetaan olevan pakko-oireinen h\xc3\xa4iri\xc3\xb6 tai sen oireita. Monet h\xc3\xa4peilev\xc3\xa4t oireitaan, mink\xc3\xa4 vuoksi n\xc3\xa4ihin lukuihin ei ole kirjattu l\xc3\xa4hesk\xc3\xa4\xc3\xa4n kaikkia h\xc3\xa4iri\xc3\xb6st\xc3\xa4 k\xc3\xa4rsivi\xc3\xa4 ja prosentit voivat olla korkeammatkin.\n_START_SECTION_\nAiheuttajat\n_START_PARAGRAPH_\nH\xc3\xa4iri\xc3\xb6\xc3\xb6n sairastumisen voi n\xc3\xa4hd\xc3\xa4 \xc3\xa4\xc3\xa4rimm\xc3\xa4isen\xc3\xa4 stressireaktiona. Henkil\xc3\xb6n itselleen asettamien tai sis\xc3\xa4ist\xc3\xa4mien \xc3\xa4\xc3\xa4rimm\xc3\xa4isten vaatimusten tai ihanteiden ja todellisuuden v\xc3\xa4lill\xc3\xa4 on sovittamaton ristiriita. Jos ihminen ei voi toteuttaa vaatimuksiaan tai el\xc3\xa4\xc3\xa4 niiden mukaan, aiheuttaa se voimakkaan ahdistuksen, jota pyrit\xc3\xa4\xc3\xa4n hallitsemaan pakkoajatuksilla (obsessiot) ja pakkotoiminnoilla eli rituaaleilla (kompulsiot). _NEWLINE_Tuoreet tutkimukset ovat paljastaneet mahdollisen geneettisen mutaation, joka voisi olla pakko-oireisen h\xc3\xa4iri\xc3\xb6n aiheuttaja. Tutkijat ovat l\xc3\xb6yt\xc3\xa4neet hSERT-geeniss\xc3\xa4 mutaation perheiss\xc3\xa4, joissa esiintyy pakko-oireista h\xc3\xa4iri\xc3\xb6t\xc3\xa4 ja jotka eiv\xc3\xa4t ole toisilleen sukua. Ensimm\xc3\xa4isen asteen sukulaisista (vanhemmat, sisarukset, lapset) 3\xe2\x80\x9320 prosentilla on todettu sama h\xc3\xa4iri\xc3\xb6, mutta edelleen lienee l\xc3\xa4hes mahdotonta sanoa, onko lopulta kyse geneettisest\xc3\xa4 vai sosiaalisesta perim\xc3\xa4st\xc3\xa4, todenn\xc3\xa4k\xc3\xb6isesti molemmista. Yleens\xc3\xa4 pakkoneurootikot ovat kasvaneet tavalla tai toisella ahdistavassa ymp\xc3\xa4rist\xc3\xb6ss\xc3\xa4 ja pyrkineet sopeutumaan siihen omaa k\xc3\xa4ytt\xc3\xa4ytymist\xc3\xa4\xc3\xa4n ja tunnetilaansa s\xc3\xa4\xc3\xa4dellen \xe2\x80\x93 ja lopulta kovan hinnan sopeutumisestaan maksaen. _NEWLINE_Joidenkin tapausten uskotaan johtuvan ainakin osittain lapsuuden aikaisesta streptokokki-infektiosta. N\xc3\xa4it\xc3\xa4 tapauksia kutsutaan nimell\xc3\xa4 PANDAS. Naisilla pakko-oireinen h\xc3\xa4iri\xc3\xb6 saattaa ainakin osittain johtua alhaisista estrogeenitasoista.\n_START_SECTION_\nPakkotoiminnot\n_START_PARAGRAPH_\nPakkotoiminnot ovat toimintoja, joita potilas suorittaa, yleens\xc3\xa4 toistuvasti, yritt\xc3\xa4\xc3\xa4kseen torjua pakkomielteens\xc3\xa4 tai saadakseen niihin helpotusta. Muiden mielest\xc3\xa4 n\xc3\xa4m\xc3\xa4 pakkotoiminnot voivat olla turhia. Potilaasta itsest\xc3\xa4\xc3\xa4n ne tuntuvat kuitenkin t\xc3\xa4rkeilt\xc3\xa4, ja ne pit\xc3\xa4\xc3\xa4 suorittaa tietyill\xc3\xa4 tavoilla ik\xc3\xa4vien seurausten pelon aiheuttaman stressin vuoksi. Potilas saattaa esimerkiksi tarkastaa yh\xc3\xa4 uudestaan, onko pys\xc3\xa4k\xc3\xb6ity auto lukittu, tai sytytt\xc3\xa4\xc3\xa4 ja sammuttaa valot useita kertoja ennen huoneesta l\xc3\xa4ht\xc3\xb6\xc3\xa4. Potilas, joka pelk\xc3\xa4\xc3\xa4 taudin saamista, peseytyy jatkuvasti ja v\xc3\xa4ltt\xc3\xa4\xc3\xa4 koskemasta likaisiin esineisiin tai roskiin. Yleens\xc3\xa4 toiminnot suoritetaan niin tottuneesti, etteiv\xc3\xa4t muut huomaa niit\xc3\xa4. Tyypilliset pakkotoiminnot ovat ylenm\xc3\xa4\xc3\xa4r\xc3\xa4inen peseytyminen ja peseminen, tarkistelu, tavaroiden hamstraaminen, koskettelu, laskeminen ja j\xc3\xa4rjestely sek\xc3\xa4 muut rituaalinomaiset toiminnot, joiden potilas tuntee helpottavan pakkomiellett\xc3\xa4. _NEWLINE_Pakko-oireisen ihmisen rituaalit saattavat olla varsin pikkutarkkoja. Esimerkiksi pakko-oireinen tupakoitsija voi uskoa, ett\xc3\xa4 tupakoinnin lopettaminen on mahdollista vain kuukauden 13. tai 27. p\xc3\xa4iv\xc3\xa4n\xc3\xa4 ja vain kun h\xc3\xa4nell\xc3\xa4 on illalla nelj\xc3\xa4 savuketta hallussaan._NEWLINE_Suurin osa potilaista tiedostaa, etteiv\xc3\xa4t heid\xc3\xa4n k\xc3\xa4yt\xc3\xb6ksens\xc3\xa4 ja ajatuksensa ole j\xc3\xa4rkevi\xc3\xa4, mutta he tuntevat ne v\xc3\xa4ltt\xc3\xa4m\xc3\xa4tt\xc3\xb6miksi saadakseen pelon tunteet pois. Koska potilaat ovat tietoisia k\xc3\xa4yt\xc3\xb6ksens\xc3\xa4 j\xc3\xa4rjenvastaisuudesta mutta eiv\xc3\xa4t saa pakko-oireitaan pois, pakko-oireista h\xc3\xa4iri\xc3\xb6t\xc3\xa4 pidet\xc3\xa4\xc3\xa4n yhten\xc3\xa4 turhauttavimmista ahdistuneisuush\xc3\xa4iri\xc3\xb6ist\xc3\xa4. Henkil\xc3\xb6, joka pakonomaisesti tarkistelee, onko ulko-ovi lukossa, voi uskotella itselleen, ett\xc3\xa4 oven tarkistelun aiheuttama ajankulu ja stressi eiv\xc3\xa4t ole mit\xc3\xa4\xc3\xa4n verrattuna murtovarkaan uhriksi joutumisen aiheuttamiin ongelmiin, ja ajattelevat siksi tarkistelun olevan parempi vaihtoehto. K\xc3\xa4yt\xc3\xa4nn\xc3\xb6ss\xc3\xa4 t\xc3\xa4m\xc3\xa4 voi johtaa pitk\xc3\xa4\xc3\xa4n tarkistelun kierteeseen.\n_START_SECTION_\nP\xc3\xa4\xc3\xa4nsis\xc3\xa4iset pakkotoiminnot\n_START_PARAGRAPH_\nKaikki potilaat eiv\xc3\xa4t toteuta pakkotoimintoja. Viime vuosina on diagnosoitu enemm\xc3\xa4n puhtaasti obsessiivista pakko-oireista h\xc3\xa4iri\xc3\xb6t\xc3\xa4. T\xc3\xa4m\xc3\xa4 pakko-oireisen h\xc3\xa4iri\xc3\xb6n muoto toteutuu vain p\xc3\xa4\xc3\xa4n sis\xc3\xa4ll\xc3\xa4. T\xc3\xa4llaisia ovat esimerkiksi sanojen tai fraasien toistelu tai laskeminen.\n_START_SECTION_\nPakkoajatukset\n_START_PARAGRAPH_\nPakkomielteet eli pakkoajatukset ovat ep\xc3\xa4miellytt\xc3\xa4vi\xc3\xa4 tai ahdistavia ajatuksia, joita potilas ei voi lakata ajattelemasta. Tyypillisi\xc3\xa4 pakkomielteit\xc3\xa4 ovat taudin saamisen pelko sek\xc3\xa4 itsens\xc3\xa4 tai toisten satuttaminen. Pakkomielteet ovat tyypillisesti automaattisia, tihe\xc3\xa4\xc3\xa4n esiintyvi\xc3\xa4, ahdistusta aiheuttavia ja vaikeasti hallittavissa tai lopetettavissa. Potilaan mielt\xc3\xa4 kalvaa useimmiten asia, jota h\xc3\xa4n eniten pelk\xc3\xa4\xc3\xa4. Potilaat, jotka pelk\xc3\xa4\xc3\xa4v\xc3\xa4t loukkaavansa tai satuttavansa itse\xc3\xa4\xc3\xa4n tai jotakuta toista, ovat itse asiassa taipuvaisia tekem\xc3\xa4\xc3\xa4n n\xc3\xa4in huomattavasti ep\xc3\xa4todenn\xc3\xa4k\xc3\xb6isemmin kuin keskivertohenkil\xc3\xb6.\n_START_SECTION_\nOireiden seuraukset\n_START_PARAGRAPH_\nH\xc3\xa4iri\xc3\xb6 heikent\xc3\xa4\xc3\xa4 usein el\xc3\xa4m\xc3\xa4n laatua. Kuten monet muut stressih\xc3\xa4iri\xc3\xb6t, pakko-oireinen h\xc3\xa4iri\xc3\xb6 voi aiheuttaa my\xc3\xb6hemmin masennusta. H\xc3\xa4iri\xc3\xb6n aiheuttama ahdistus voi johtaa toivottomuuden tunteeseen. Pakko-oireisen h\xc3\xa4iri\xc3\xb6n vaikutukset, varsinkin sen oireiden aiheuttama ajankulu, voivat aiheuttaa ongelmia ty\xc3\xb6ss\xc3\xa4 ja ihmissuhteissa.  My\xc3\xb6s tietoisuus h\xc3\xa4iri\xc3\xb6n j\xc3\xa4rjenvastaisuudesta voi ahdistaa. Vakavaa pakko-oireista h\xc3\xa4iri\xc3\xb6t\xc3\xa4 sairastavilla henkil\xc3\xb6ill\xc3\xa4 voi menn\xc3\xa4 pakkotoimintoihin useita tunteja p\xc3\xa4iv\xc3\xa4ss\xc3\xa4. Pakkomielteen laukeamista v\xc3\xa4ltt\xc3\xa4\xc3\xa4kseen he usein my\xc3\xb6s v\xc3\xa4ltt\xc3\xa4v\xc3\xa4t tiettyj\xc3\xa4 tilanteita tai paikkoja._NEWLINE_Jotkut menestyv\xc3\xa4t kuitenkin ty\xc3\xb6ss\xc3\xa4\xc3\xa4n ja ihmissuhteissaan, ja moni osaa piilottaa pakko-oireensa kokiessaan ne h\xc3\xa4vett\xc3\xa4viksi.\n_START_SECTION_\nEronteko muihin ongelmiin\n_START_PARAGRAPH_\nPakko-oireinen h\xc3\xa4iri\xc3\xb6 on erilainen kuin peliriippuvuus tai ylensy\xc3\xb6nti. Pakko-oireiset eiv\xc3\xa4t aktiivisesti halua toteuttaa pakkotoimintojaan, kun taas peliriippuvaiset ja ylensy\xc3\xb6j\xc3\xa4t saavat ainakin jonkun verran mielihyv\xc3\xa4\xc3\xa4 toiminnastaan._NEWLINE_Termi pakko-oireinen tarkoittaa yleens\xc3\xa4 puhekieless\xc3\xa4 henkil\xc3\xb6\xc3\xa4, joka on pikkutarkka tai t\xc3\xa4ysin johonkin teht\xc3\xa4v\xc3\xa4\xc3\xa4n syventynyt. T\xc3\xa4llainen k\xc3\xa4yt\xc3\xb6s ei kuitenkaan v\xc3\xa4ltt\xc3\xa4m\xc3\xa4tt\xc3\xa4 ole pakko-oireista. On t\xc3\xa4rke\xc3\xa4\xc3\xa4 erottaa OCD muista ahdistuneisuush\xc3\xa4iri\xc3\xb6ist\xc3\xa4, kuten tavanomaisesta j\xc3\xa4nnityksest\xc3\xa4 ja stressist\xc3\xa4. Henkil\xc3\xb6ll\xc3\xa4, jolla on merkkej\xc3\xa4 sairaalloisesta kiintymyksest\xc3\xa4 toiseen henkil\xc3\xb6\xc3\xb6n tai objektiin yleisesti tai jolla on perfektionismin ominaisuuksia, ei v\xc3\xa4ltt\xc3\xa4m\xc3\xa4tt\xc3\xa4 ole OCD:ksi m\xc3\xa4\xc3\xa4ritelty\xc3\xa4 tilaa.\n_START_SECTION_\nYht\xc3\xa4 aikaa esiintyv\xc3\xa4t sairaudet\n_START_PARAGRAPH_\nJoillakin potilailla on muita samanaikaisia sairauksia, kuten sosiaalisten tilanteiden pelko, Touretten syndrooma, ihon pakonomainen nyppiminen, ruumiinkuvah\xc3\xa4iri\xc3\xb6 tai karvojennyppimish\xc3\xa4iri\xc3\xb6. Usein my\xc3\xb6s pakko-oireisesta h\xc3\xa4iri\xc3\xb6st\xc3\xa4 k\xc3\xa4rsiv\xc3\xa4t sairastuvat masennukseen.\n_START_SECTION_\nHoito\n_START_PARAGRAPH_\nJos ja kun pakko-oireisen h\xc3\xa4iri\xc3\xb6n tunnistaa, itsehoito saattaa olla hyvinkin tehokasta. Jotkut ovat parantuneet tai saaneet huomattavaa helpotusta tutustumalla Edna Foan suomennettuun kirjaan Kerrasta poikki ja noudattamalla sen itsehoito-ohjelmaa._NEWLINE_K\xc3\xa4ytt\xc3\xa4ytymisterapia (BT) ja kognitiivinen k\xc3\xa4ytt\xc3\xa4ytymisterapia (CBT) ovat pakko-oireiseen h\xc3\xa4iri\xc3\xb6\xc3\xb6n sopivia hoitomuotoja. L\xc3\xa4\xc3\xa4kkeet voivat nopeuttaa ja helpottaa hoitoa, mutta asiantuntijoiden mukaan n\xc3\xa4m\xc3\xa4 kaksi terapian muotoa ovat selv\xc3\xa4sti parhaat vaihtoehdot. L\xc3\xa4\xc3\xa4kkeet eiv\xc3\xa4t yleens\xc3\xa4 hillitse oireita yht\xc3\xa4 hyvin, ja oireet palaavat, jos l\xc3\xa4\xc3\xa4kitys lopetetaan._NEWLINE_BT:ss\xc3\xa4 tai CBT:ss\xc3\xa4 k\xc3\xa4ytet\xc3\xa4\xc3\xa4n ERP:t\xc3\xa4 (Exposure Response Prevention - Altistus, vasteen v\xc3\xa4ltt\xc3\xa4minen) \xe2\x80\x93 aluksi esimerkiksi tautikammoinen joutuu koskettamaan jotakin vain miedosti saastaiseksi mielt\xc3\xa4m\xc3\xa4\xc3\xa4ns\xc3\xa4, kuten pyyhett\xc3\xa4, joka on koskettanut toista pyyhett\xc3\xa4, joka on koskettanut \xe2\x80\x9dlikaisessa\xe2\x80\x9d paikassa, kuten koulussa, ollutta kirjaa koskettanutta hammastikun p\xc3\xa4\xc3\xa4t\xc3\xa4. Sen j\xc3\xa4lkeen he tajuavat, ett\xc3\xa4 he voivat koskettaa jotakin hieman enemm\xc3\xa4n \xe2\x80\x9dsaastaista\xe2\x80\x9d._NEWLINE_Pakko-oireiset ovat usein peloissaan siit\xc3\xa4, ett\xc3\xa4 he olisivat hulluja tai tulossa hulluksi. He ovat usein eritt\xc3\xa4in sairaudentuntoisia oireidensa suhteen ja saattavat h\xc3\xa4vet\xc3\xa4 oireitaan siin\xc3\xa4 m\xc3\xa4\xc3\xa4rin, etteiv\xc3\xa4t kerro niist\xc3\xa4 kenellek\xc3\xa4\xc3\xa4n. Monelle pakko-oireista k\xc3\xa4rsiv\xc3\xa4lle on helpottavaa saada tiet\xc3\xa4\xc3\xa4, ettei h\xc3\xa4n ole ainoa, joka k\xc3\xa4rsii, ja ett\xc3\xa4 "tavallisilla" ihmisill\xc3\xa4kin on pakko-oireita, joihin he eiv\xc3\xa4t kuitenkaan kiinnit\xc3\xa4 erityist\xc3\xa4 huomiota._NEWLINE_L\xc3\xa4\xc3\xa4kehoitona voi kokeilla SSRI-l\xc3\xa4\xc3\xa4kkeit\xc3\xa4. Vaste ei kuitenkaan tule nopeasti ja vaikka hoito olisi tehoavaakin (ehk\xc3\xa4 alle 50\xc2\xa0% tapauksista), niin potilaat mielell\xc3\xa4\xc3\xa4n lopettavat l\xc3\xa4\xc3\xa4kityksen, sill\xc3\xa4 he eiv\xc3\xa4t mielell\xc3\xa4\xc3\xa4n k\xc3\xa4yt\xc3\xa4 l\xc3\xa4\xc3\xa4kkeit\xc3\xa4. Jotkut l\xc3\xa4\xc3\xa4kkeet, kuten gabapentiini, on joissain tapauksissa todettu toimiviksi hoidossa. Oireet tahtovat palautua, kun l\xc3\xa4\xc3\xa4kitys lopetetaan.'